37. schôdza NR SR - 7.deň - B. popoludní
Dátum: 2014-09-18
Poslanec: Zajac, Pavol (KDH)
Druh vystúpenia: Vystúpenie v rozprave

83. Vážený pán predseda Národnej rady, vážení navrhovatelia, pán spravodajca, dámy a páni, na úvod mi nedá, ako nespýtať sa, pán Choma, kandidujete v Žiline za primátora v najbližších komunálnych voľbách? (Reakcia z pléna.) Áno, je to všeobecne známe, za stranu SMER. Súvisí problematika bilbordového smogu a bilbordov a nelegálnych bilbordov s komunálnou politikou? Samozrejme, že áno. Aj malé deti to vedia. Prečo o tom takto hovorím a prečo takto začínam? Na začiatok tejto schôdze vládna strana SMER porušila rokovací poriadok a vyradila desať opozičných návrhov zákonov z programu tejto schôdze s dôvodom alebo s odôvodnením, že údajne sa tieto návrhy nejakým spôsobom dotýkajú komunálnej politiky alebo komunálnych volieb. A ja hovorím, že aj niektoré návrhy vládnych poslancov alebo aj vlády sa nejakým spôsobom dotýkajú komunálnych volieb. To je tak v demokracii, že každý jeden návrh zákona, ktorý prerokovávame v Národnej rade, sa nejakým spôsobom dotýka volieb, buď najbližších komunálnych, alebo parlamentných, buď si niekto prelomí vládny program, ktorý sľúbil občanom, alebo sa niekto prezentáciou návrhov zákonov snaží presvedčiť občanov o tom, že jeho návrhy sú lepšie pre život občanov. Tak to v demokracii býva. A ja by som si v živote nedovolil váš návrh zákona z programu tejto schôdze vyradiť so zdôvodnením, že blížia sa komunálne voľby. Máte na to plné právo ako poslanec Národnej rady, aj keď zároveň ste primátorom krajského mesta v Žiline. A ďalšie funkcie nebudem ani spomínať. Máte na to podľa ústavy právo, rokovací poriadok vám to umožňuje. Ako to, že si vládna strana SMER dovolila cenzurovať, čo súvisí s komunálnymi voľbami, čo nesúvisí s komunálnymi voľbami, ktoré body vyradíme, ktoré ponecháme? Teraz to bolo desať bodov programu, na budúce vyradia všetky body programu opozičné, lebo opozičné návrhy údajne, ako som sa dneska dozvedel na tlačovej konferencii predsedu parlamentu, len zdržiavajú chod parlamentu a parlament má plniť vládny program. Áno, plné právo má na to vládna väčšina, aby tu schvaľovala návrhy programov, ktoré plnia vládny program, ale plné právo majú aj opoziční poslanci, aby predkladali návrhy zákonov. A spôsobom, že sa vyraďuje, čo rokovací poriadok ani nepozná, po ďalšie rokovací poriadok hovorí, že návrh, ktorý je podaný a má všetky náležitosti, že sa musí prerokovať v pléne Národnej rady. Sú kolegovia, ktorí tvrdia, že to je až protiústavné, ale aj keby sa len rokovací poriadok porušoval, tak je to veľmi vážna vec. Rokovací poriadok je zákon, ktorým sa riadi táto snemovňa. Preto som musel na úvod takto vystúpiť, pretože váš návrh zákona jednoznačne súvisí s komunálnou politikou, vy kandidujete na primátora v Žiline a potom sa, samozrejme, musím zamýšľať nad tým, prečo práve týchto desať bodov programu bolo vyradených z tejto schôdze. Mimochodom, bolo vyradené aj štyri body klubu KDH, ktorý, jeden z nich hovoril o návrhu Ústavy Slovenskej republiky, aby poslanec Národnej rady mohol zastávať iba jeden mandát, hovorím o tom preto, lebo vy tých mandátov zastávate viacero. Ďalej bol tu návrh zákona, ktorý, z dielne KDH, ktorý pojednával o tom, aby takýto verejný funkcionár mohol poberať iba jeden plat, mimochodom, aj váš pán premiér sa vyjadril, aj minister Richter, že s takým návrhom zákona prídete. Ale kedy, kedy? My tu zastupujeme občanov, ktorí nás tu zvolili, a máme právo takéto návrhy predkladať. Ďalej to bol návrh o tom, aby advokáti poslanci Národnej rady nemohli vykonávať advokátsku činnosť, štvrtý návrh zákona bol o tom, aby komunálne voľby boli dvojkolové. A pozastavím sa pri návrhu mojich kolegov Brocku, Přidala, ktorí navrhovali, navrhujú, ešte vždycky tá tlač je v parlamente, aby poslanec Národnej rady, ktorý je advokátom, nemohol vykonávať advokátsku činnosť. Ani kolega Přidal, ani kolega Brocka nekandidujú v komunálnych voľbách, ani len za obecných poslancov. Ako tento návrh zákona súvisí s komunálnymi voľbami?! Nech mi to tu niekto povie! K samotnému návrhu zákona. Ja si veľmi vážim snahu spolupredkladateľky podpredsedníčky Národnej rady pani Zmajkovičovej, ktorá túto tému rieši už opakovane. Naposledy to bolo tuším niekedy pred rokom, jej návrh prešiel prvým čítaním, rokom a štvrť, jej návrh prešiel prvým čítaním, prerokovali ho výbory, a ajhľa, vládna strana SMER ho zastavila. Teraz dva mesiace pred komunálnymi voľbami pán primátor Žiliny a poslanec Národnej rady pán Choma odrazu príde s návrhom zákona. Dámy a páni, tento návrh zákona je vybratý z pripravovaného návrhu stavebného zákona. Navrhovateľ to aj uviedol, ale tak pomerne distingvovane, ja to takto na tvrdo hovorím. Tento návrh zákona, ktorý máte pred sebou, je vybratý z pripravovaného návrhu stavebného zákona, ktorý už dlho je pripomienkovaný odbornou verejnosťou, nasledovalo medzirezortné pripomienkové konanie aj KDH sa na ňom zúčastnilo, dali sme viacero pripomienok, pripomienky k tomuto stavebnému idú do tisícov. Uvidíme, ako sa ministerstvo dopravy, výstavby s týmto zákonom a s pripomienkami v rozporovom konaní vyrovná. Samozrejme, je to veľký zákon, nie jednoduchý, ale ani problematika nelegálnych bilbordov, bilbordového smogu, ktorý zažívame, áno, je to vážna problematika, treba ju riešiť. Ale prečo, keď beží štandardný legislatívny proces a môžu sa všetci zúčastnení k nemu vyjadriť, prečo odrazu primátor Žiliny, ktorý znova kandiduje pred komunálnymi voľbami, tu príde s takýmto návrhom? Beží štandardný legislatívny proces, treba nechať dobehnúť tie pripomienky, treba, aby sa k tomu vyjadrila vláda, k návrhu zákona, ten príde do Národnej rady a prebehne štandardným legislatívnym procesom. Jediným dôvodom je, že, pán kolega Choma, že kandidujete v Žiline za primátora. Ešte raz, ak by ste nevyradili desať opozičných návrhov zákona na tejto schôdzi v súvislosti s komunálnymi voľbami, nebol by som toto hovoril. Ale aj ten proces ešte urýchlene vybrali, tento návrh zákona zo stavebného zákona a prichádzate s ním, začína sa ukazovať, že je tu niečo urýchlené. Všimli ste si, dámy a páni, 38 bodov v spoločnej správe? Všimli ste si, že v laviciach máte pozmeňujúce návrhy kolegu Chomu na svoj návrh zákona? Ja viem, že sa snažíte vylepšiť to, čo ste urýchlene doniesli do Národnej rady, ale ak by to nebežalo v štandardnom legislatívnom procese, aby sa..., stavebný zákon, tak by som proti takému konaniu nič nemal. Ale toto má súvis s komunálnymi voľbami, jediným dôvodom je vaša kandidatúra na primátora v Žiline. A naozaj sa ešte vrátim raz k tým vyradeným opozičným návrhom. Vadilo vám to, že tam bol návrh zákona o jednom mandáte, že stačí? Vadilo vám to, že jeden plat stačí? Báli ste sa diskusie v Národnej rade o tom? Vymenili ste rokovací poriadok, Ústavu Slovenskej republiky, demokraciu za viacnásobné platy viacerých poslancov Národnej rady za SMER? Toto bol dôvod vyradenia týchto bodov? A náhodou sa vám tam priplietol návrh zákona o advokácii kolegu Brocku a Přidala? Ďakujem za pozornosť.